የጢስ አባይ ፏፏቴ ተመራጭ የቱሪስት መዳረሻ ነው ተባለ
አዲስ አበባ፤ ሐምሌ 30/2005 (ዋኢማ) – በአባይ ተፋሰስ ላይ  ጢስ አባይ  ወይም  የአባይ ፏፏቴ ኢትዮጰያ ካሏት  ምርጡና ታዋቂው የቱሪሰት መዳረሻ ቦታ አንዱ እንደሆነ ናሽናል ቱርክ  ድረ ገጽ ገለጸ፡፡ጢስ አባይ በኢትዮጵያ ብቻ የሚገኙ የብዙ እጽዋትና የዱር እንስሳት መገኛ በመሆኑ በአፍሪካ ተመራጭ የቱሪስት መዳረሻ እንደሆነም ናሽናል ቱርክ  ድረ ገጽ ገልጿል፡፡የተፈጥሮ ሀብት ባለሞያዎች እንደሚሉት ጢስ አባይ የጣና ሀይቅን የተፈጥሮ ሚዛን ከአባይ ተፋሰስ በመለየቱ በሀይቁ ውስጥ በኢትዮጵያ ብቻ የሚገኝ ደቂቅ እጽዋቶች እንዲፈጠሩ አስችሏል፡፡በጣና ሀይቅ ደሴቶች ላይ በአጭር ጊዜ በጀልባ የሚደረስባቸው ብዙ ገዳማት ይገኛሉ፡፡ በደሴቶቹም ደረጃቸውን የጠበቁ ሬስቶራንቶችና ሆቴሎች ይገኛሉ ፡፡በታችኛው የፏፏቴው ክፍል እ.ኤ.አ በ1626 በንጉስ ሱሲንዮስ በኢትዮጵያ ለመጀመሪ ጊዜ የተገነባው በተለይ  በተለምዶ የፖርቹጋሎች ድልድይ ተብሎ የሚጠራ የድንጋይ ድልድይ ለቱሪስቶች ተጨማሪ ማራኪ ቦታ እንደሆነም ተነግሯል፡፡በአባይ ተፋሰስ ላይ  ወደ ታች ከ37 እስከ 45 ሜትር ወይም 150 ጫማ አካባቢ የሚወነጨፈው እና ግማሽ ማይል የጎን ስፋት ያለው የጢስ አባይ ፏፏቴ የውሀ ፍሰት ላየው ቀልብን የሚማርክ ድንቅ የተፈጥሮ መስህብ እንደሆነም ድረ ገጹ ዘግቧል፡፡ይህን የቱሪስት መስህብ ለመጎብኘትም በሀገሪቱ ምቹ  የጉዞና የሆቴል አገልግሎት እንዲሁም አስጎብኚዎች  እንደሚገኙም ተወስቷል፡፡በላይኛው የአባይ ተፋሰስ የሚገኘው ፏፏቴው ከባህር ዳር ከተማ በ30 ኪሎ ሜትር ከአዲስ አበባ ደግሞ በ319.67 ኪሎ ሜትር እርቀት ላይ ይገኛል ሲል ናሽናል ቱርክን ጠቅሶ ኢሬቴድ ዘግቧል፡፡